EL Επίσηµη Εφηµερίδα της Ευρωπαϊκής Ένωσης CE 78/149

(2004/C 78 E/0154)

ΓΡΑΠΤΗ ΕΡΩΤΗΣΗ Ε-2669/03

υποβολή: Cristiana Muscardini (UEN) προς την Επιτροπή

(10 Σεπτεμβρίου 2003)

Θέμα: Επιστημονικό εργαστήριο ELSA-Ασφάλεια των μεταφορών (ΚΚΕ Ίσπρας)

Η Ευρωπαϊκή Επιτροπή έλαβε, πρόσφατα, την απόφαση να σταματήσει τις δραστηριότητες που συνδέονται με την ασφάλεια των μεταφορών και τις οποίες το Ευρωπαϊκό Εργαστήριο για τον Έλεγχο των Κατασκευών (ELSA), με έδρα το Κοινό Κέντρο 'Ερευνών της Επιτροπής στην Ίσπρα. Το εργαστήριο αυτό θεωρείται ως μοναδικό στο είδος του στην Ευρώπη για το μέγεθος και τις δυνατότητές του και, στη διάρκεια όλων αυτών των ετών, αποδείχθηκε ιδιαίτερα χρήσιμο για τη Γενική Διεύθυνση Μεταφορών της Επιτροπής. Όπως τονίστηκε στη Λευκή Βίβλο της Επιτροπής το 2001, ο τομέας των μεταφορών και τα προβλήματα ασφάλειας που συνδέονται με αυτόν προτεραιότητα για τη μελλοντική δραστηριότητα της Ευρωπαϊκής Ένωσης. Για τον λόγο αυτό, η συγκεκριμένη απόφαση, η οποία δικαιολογήθηκε αορίστως με την έλλειψη στήριξης εκ μέρους των άλλων Γενικών Διευθύνσεων, παρουσιάζεται ιδιαίτερα ανησυχητική και στερεί τη Γενική Διεύθυνση Μεταφορών, και ως εκ τούτου την ίδια την Επιτροπή, από ένα σημαντικό μέσο έρευνας.

Θα μπορούσε η Επιτροπή να μας πει:

1. Ποια λογική βρίσκεται στη βάση λήψης τέτοιων αποφάσεων οι οποίες ποινικοποιούν ολόκληρη τη δραστηριότητα της Ευρωπαϊκής Ένωσης;

2. Προβλέπει το κλείσιμο του εργαστηρίου αυτού εναλλακτικά μέτρα στο Κοινό Κέντρο 'Ερευνών της Ίσπρα ώστε να συνεχιστεί και να εξασφαλιστεί η σημαντική αυτή υπηρεσία προς τις επιχειρήσεις και τους πολίτες της Ευρωπαϊκής Ένωσης;

3. Θα πρέπει, μήπως, η απόφαση αυτή να ενταχθεί στη λογική μιας προοδευτικής διάλυσης του Κοινού Κέντρου 'Ερευνών της Ίσπρα, το οποίο, χρόνο με το χρόνο, φαίνεται να χάνει όλες τις λειτουργικές του δυνατότητες, εξαιτίας της ανάληψης ορισμένων εγκληματικών πρωτοβουλιών;

Απάντηση του κ. Busquin εξ ονόματος της Επιτροπής

(17 Οκτωβρίου 2003)

Η στρατηγική που ανάπτυξη η Γενική Διεύθυνση (ΓΔ) Κοινό Κέντρο 'Ερευνών (ΚΚΕρ) για το Ευρωπαϊκό Εργαστήριο για τον Έλεγχο των Κατασκευών (European Laboratory for Structural Assessment — ELSA), μια μονάδα στο πλαίσιο του Ιδρύματος Προστασίας και Ασφάλειας του Πολίτη (Protection and Security of the Citizen — IPSC), συνίσταται στην επικέντρωση των εργασιών της μονάδας στην κύρια δραστηριότητά της σχετικά με τις κατασκευές και την αντισεισμική μηχανική, διατηρώντας και αναπτύσσοντας περαιτέρω τις αρμοδιότητες του ΚΚΕρ στους εν λόγω τομείς. Η στρατηγική αυτή θα επιστρέψει στην εν λόγω μονάδα να καλύψει τις ανάγκες της ΓΔ Επιχειρήσεις (ENTR) εις ό,τι αφορά την έρευνα Eurocodes, να ενισχύσει τη συνεργασία με τη ΓΔ Περιβάλλον (ENV) όσον αφορά την πολιτική προστασία και να αναπτύξει τη συνεργασία με τις εθνικές αρχές πολιτικής προστασίας. Ειδικότερα, καταρτίζεται σύμβαση με το ιταλικό Τμήμα Πολιτικής Προστασίας της Προεδρίας του Συμβουλίου Υπουργών.

Επιπλέον, η συνέχιση του τοίχου αντίδρασης ELSA ως εκπαιδευτικού τόπου Marie Curie, o στόχος της βελτίωσης της πρόσβασης της ευρωπαϊκής ερευνητικής κοινότητας στο ELSA, και η μεταφορά σχετικής με αυτά τεχνογνωσίας στις Χώρες της Διεύρυνσης, ανταποκρίνονται πλήρως στον ρόλο του ΚΚΕρ στον Ευρωπαϊκό Χώρο Έρευνας. Αναμφισβήτητα λοιπόν, οι κύριες επιστημονικές και τεχνικές αρμοδιότητες του ELSA εδραιώνονται και διατηρούνται στα υψηλότερα δυνατά επίπεδα.

Εις ό,τι αφορά την ασφάλεια των οχημάτων και μεταφορών, οι αρμοδιότητες και η υποδομή του ΚΚΕρ δεν είναι μοναδικές. Λόγω της μειούμενης πελατειακής ζήτησης, ιδίως από την ΓΔ ENTR, και παρά την Λευκή Βίβλο για τις Μεταφορές (1) η οποία δημοσιεύθηκε από την Επιτροπή, δεν διατυπώνεται πλέον αίτημα ειδικής στήριξης του ΚΚΕρ. Η ασφάλεια των μεταφορών αποτελεί πολυκλαδικό ζήτημα στο οποίο η δομική μηχανική -ο τομέας τεχνογνωσίας του ELSA- αποτελεί έναν μόνον από τους εμπλεκόμενους κλάδους. Διαδραματίζει καίριο ρόλο κυρίως στις μελέτες παθητικής ασφάλειας (συγκρουσιακή συμπεριφορά των οχημάτων, προστασία των πεζών, ασφάλεια των οδικών υποδομών). Η τελικά προταθείσα οδηγία (2) από τη ΓΔ ENTR για την αύξηση της προστασίας των πεζών στα ατυχήματα με επιβατηγά αυτοκίνητα, και η οποία εγκρίθηκε από την Επιτροπή το 2003, θα εφαρμοστεί σε δύο φάσεις. Η φάση 1 θα τεθεί σε εφαρμογή το 2005, με τη σειρά δοκιμών και τιμών που προτάθηκαν από το ΚΚΕρ σε τεχνική μελέτη που παραδόθηκε τον Δεκέμβριο 2000. Η φάση 2, με ενισχυμένα κριτήρια πρόκρισης, θα τεθεί σε εφαρμογή από το 2010, με τη σειρά των δοκιμών και τιμών που προτάθηκαν από την Ευρωπαϊκή Επιτροπή για την Ενισχυμένη Ασφάλεια των Οχημάτων (European Enhanced Vehicle Committee — EEVC). Αρχικά, ως συμβιβαστική λύση μεταξύ των απόψεων της «Ένωσης Ευρωπαίων Κατασκευαστών Αυτοκινήτων» (ACEA) και της EEVC σχετικά με τη δέσμη απαιτούμενων δοκιμών, είχε προβλεφθεί η παρακολούθηση της εφαρμογής της οδηγίας από εποπτική επιτροπή. Ωστόσο, η προσέγγιση αυτή δεν προκρίθηκε, και η τελική οδηγία δεν περιλαμβάνει τέτοια εποπτική επιτροπή. Το γεγονός αυτό καθιστά αδόκιμη, εν προκειμένω, τη συνέχιση του ενισχυτικού ρόλου του ΚΚΕρ στην ΓΔ ENTR. Θα εκπονηθούν μελέτες σκοπιμότητας για την προπαρασκευή της φάσης 2 και για να ελεγχθεί κατά πόσον τα κριτήρια της EEVC μπορούν πράγματι να πληρωθούν, και μάλιστα υπό οικονομικά βιώσιμους όρους, πλην όμως η ομάδα του ELSA δεν διαθέτει τις τεχνικές δεξιότητες για να διεκπεραιώσει τέτοια εργασία, δεδομένου ότι η τελευταία απαιτεί μακρά πείρα στον σχεδιασμό της ατράκτου των οχημάτων.

Ο τερματισμός της δραστηριότητας του ELSA εις ό,τι αφορά την ασφάλεια των μεταφορών θα έχει ως κύριο αποτέλεσμα την παύση της έρευνας της αυτοκινητοβιομηχανίας στη Μεγάλη Εγκατάσταση Δυναμικών Δοκιμών (Large Dynamic Test Facility), ενός πλαισίου χαρακτηρισμού των υλικών και δομικών στοιχείων σε «υψηλές ταχύτητες παραμόρφωσης». Οι εν λόγω εγκαταστάσεις δημιουργήθηκαν στο πλαίσιο των μελετών για την πυρηνική ασφάλεια και ενδιαφέρουν τις μελέτες για την ασφάλεια των μεταφορών, πλην όμως, παρέμειναν σε μεγάλο βαθμό υπολειτουργούσες. Βεβαίως, υπάρχουν άλλα ευρωπαϊκά εργαστήρια με τον κατάλληλο εξοπλισμό για τη διενέργεια δοκιμών στο πλαίσιο της έρευνας της αυτοκινητοβιομηχανίας.

Από τα ανωτέρω, το Αξιότιμο Μέλος του Κοινοβουλίου θα πρέπει να έχει συμπεράνει ότι δεν υπάρχει επιδίωξη διάλυσης του ΚΚΕρ, αντιθέτως μάλιστα, υπάρχει πρόθεση ενίσχυσής του σε τομείς καίριους για τη στήριξη της κοινοτικής πολιτικής.

(1) COM(2001)370 τελικό.

(2) COM(2003)67 τελικό.